།མོས་པ་ནི་འཇིག་རྟེན་པའི་ལྷོ་ཕྱོགས་སུ་མོས་པ་ཡིན་གྱི་རྣལ་འབྱོར་པས་ནི་ཁ་གང་བསྟན་ཤར་ཡིན་པའོ། །ཡང་བྷ་ཝ་བྷ་དྲས་ཁ་ལྷོར་བསྟན་པ་ནི་ཤེས་རབ་ཀྱི་ཕྱོགས་དང་དགའ་བའི་ཡུལ་ཡིན་པས་སོ། །ཞེས་དང་། ལ་ཝ་པས་ཞལ་ལྷོར་བསྟན་པ་ཤེས་རབ་ཀྱི་ཕྱོགས་སུ་བཤད་པའི་དོན་ནི་གོང་དང་འདྲ་ལ། དགའ་བའི་ཕྱོགས་ལ་ལྟོས་ནས་འཇིག་རྟེན་པའི་ཤར་མཆོག་དགའ་དང་། བྱང་ཁྱད་དགའ་ལས་འཇིག་རྟེན་པའི་ལྷོར་རྣལ་འབྱོར་པའི་ཤར། སྐྱེ་དཀའ་བ་དགའ་བ་བཞིའི་ནང་གི་དགའ་བ་དང་། འཇིག་རྟེན་པའི་ནུབ་རྣལ་འབྱོར་པའི་བྱང་ལྷན་སྐྱེས་ཡིན་པས་ཁྱད་པར་འཕགས། དེ་ལ་དགའ་བའི་ཕྱོགས་ལྷོ་ཡིན་པས་སྐྱེ་དཀའ་བ་ལ། བལྟས་པས་ལན་གཅིག་དོན་འགྲུབ་གསུངས་སོ། །ཚུལ་ཇི་ལྟར་དུ་བསྒོམ་ན། ཀྱེ་རྡོ་རྗེར། ཆུ་བོའི་རྒྱུན་ནི་རབ་འབབ་དང་། །མར་མེའི་རྩེ་མོ་རབ་བཅིངས་ལྟར། །རྟག་ཏུ། ཞེས་པ་ལྟར་སེམས་རྣམ་རྟོག་གཞན་གྱིས་བར་མ་ཆོད་ཅིང་། དྲག་ཅིང་གསལ་བའི་ཚུལ་གྱིས་བསྒོམ་ཞིང་། འགྲུབ་བམ་མི་འགྲུབ་བམ་སྙམ་པའི་དོགས་པ་སོགས་སྤངས་ཏེ་སེམས་རྩེ་གཅིག་པར་དགོས་ཏེ། དེ་ཉིད་ལས། དོགས་པ་མེད་པའི་སེམས་ཀྱིས་ནི། །དེ་ཡིས་ལས་རྣམས་ཐམས་ཅད་བྱེད། །ཅེས་པ་ལྟར་རོ། །
གཉིས་པ་དེ་དག་གང་ཟག་དབང་པོ་རབ་འབྲིང་བཞི་ཆར་གྱིས་ཉམས་སུ་ལེན་རྒྱུའི་ཆོས་ལ་དོན་གསུམ་སྟེ། ཐོག་མར་བཤད་བྱའི་གསུང་རབ་སོགས་རྣམ་གཞག་སྤྱིར་བསྟན་པ། གཞུང་དང་སྦྱར་ནས་བསྐྱེད་རིམ་འཁོར་བཅས་བཤད་པ། ཤིན་ཏུ་ཟབ་པའི་རྫོགས་པའི་རིམ་པ་བཤད་པའོ། །
དང་པོ་ནི། བསྐྱེད་པའི་རིམ་པ་ཕག་མོ་མཁའ་སྤྱོད། རྫོགས་པའི་རིམ་པ་རྩ་དབུ་མ། ལམ་གྱི་ཡན་ལག་གནོད་སྦྱིན་མོ་དབང་དུ་བྱ་བ། པྲ་སེན་དབབ་པ། སྨན་ཆེན་པོའི་བཅུད་ལེན་ལ་སོགས་པ་རྣམས་ཏེ། རྩ་རྒྱུད་ལེའུ་སོ་གཉིས་པ་ལས། རྡོ་རྗེ་ཕག་མོ་དེ་ཡི་ནི། །སྐུ་མདོག་མཚོན་ཆ་འཕྱར་ལ་གཟིགས། །ཞེས་པས་ལྷ་བསྟན། ལེའུ་ཞེ་བདུན་པ་ལས། དེ་ནས་མཁའ་འགྲོ་མ་ཡིས་རིགས་པ་ཆེན་པོ་བཟླས་ནས་རིགས་ཐམས་ཅད་དབང་དུ་བྱེད་པར་འགྱུར་རོ། །རྟག་ཏུ་བཟླས་བརྗོད་བྱས་ན་དཔལ་ཆེན་པོ་བསྐྱེད་པར་འགྱུར་ཞེས་ཕག་མོའི་ཉེ་སྙིང་ལ་བརྟེན་པའི་ལས་ཚོགས་གསུངས། ལེའུ་ཞེ་བརྒྱད་པ་ལས། དེ་ནས་གཞན་ཡང་བཤད་བྱ་སྟེ། །མཁའ་འགྲོ་ཀུན་གྱི་བདེ་བའི་མཆོག །སྙིང་པོའི་རྣལ་འབྱོར་མ་ཀུན་གྱིས། ། འདོད་པའི་ལས་ཀུན་སྒྲུབ་པ་པོ། །གང་ཞིག་དྲན་པ་ཙམ་གྱིས་ནི། །འཇིག་རྟེན་གསུམ་པོ་གཡོ་བྱེད་ཅིང་། །རྗེས་སུ་དྲན་པ་ཙམ་གྱིས་ཀྱང་། །ཡང་དག་དངོས་གྲུབ་རིམ་གྱིས་སྟེར། །ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞ་ནཱི་ཡེ་ཧཱུྃ་ཧཱུྃ་ཕཊ་སྭཱ་ཧཱ། སྔགས་འདི་བཟླས་པས་འགྲུབ་པ་སྟེ། ལས་རྣམས་ཀུན་བྱེད་དགའ་བ་ཡིས། ། མཁའ་འགྲོ་རྣལ་འབྱོར་མ་རྣམས་དང་། །ཁཎྜ་རོ་ཧཱི་ལཱ་མ་སོགས། །མཁའ་འགྲོ་མ་ནི་ཐམས་ཅད་ཀྱི། །སྔགས་ནི་འདི་ཉིད་ཡིན་པར་བཤད། །ས་འོག་ཡང་ན་མཐོ་རིས་སམ། །དེ་བཞིན་མི་ཡུལ་དག་ཏུ་ཡང་། །ལས་ནི་གང་དག་ཡོད་པ་རྣམས། ། བཀླག་པས་དེ་དག་ཐམས་ཅད་འགྲུབ། །འདི་ལས་ཤིན་ཏུ་མཆོག་གྱུར་གང་། ། འཇིག་རྟེན་གསུམ་ན་ཅི་ཡང་མེད། །གང་ཕྱིར་འདི་ནི་བླ་མེད་པ། །ལས་རྣམས་ཐམས་ཅད་སྒྲུབ་བྱེད་ཡིན། །མཁའ་འགྲོ་མ་ནི་ཀུན་གྱི་གནས། །མདོར་བཤད་རྒྱས་པ་མ་ཡིན་ནོ། །ཞེས་གསུངས། གཞུང་དེ་རྣམས་ཀྱི་དབང་དུ་མཛད་ནས། ཇོ་བོ་ནཱ་རོ་ཏ་པས་བསྐྱེད་རྫོགས་ཀྱི་གཞུང་ཆུང་འདི་མཛད། གཞུང་དངོས་བསྟན་ལ་རྣལ་འབྱོར་བརྒྱད་ལས་མ་བསྟན་ཀྱང་ཉལ་ལྡང་འཁྲུས་གསུམ་མན་ངག་གིས་ཁ་བསྐངས་ནས། རྗེ་ས་ཆེན་གྱིས་བསྐྱེད་རིམ་གྱི་གཞུང་བརྒྱད་རྫོགས་རིམ་གྱི་གཞུང་བཞི་སྟེ་བཅུ་གཉིས་མཛད། དེ་རྣམས་སྒྲུབ་ཐབས་སྤྱོད་ལམ་གྱི་རྣལ་འབྱོར་ལས་འཕྲོས་པའི་ཕྱི་མཆོད་མདོར་བསྡུས། དེ་ཞར་ལ་རྗེས་གནང་ངམ་བྱིན་རླབས་གཅིག་ཡོད་ཕྱག་ལེན་མི་མཛད་པར་གདའ། བསྐྱེད་རིམ་དང་བཟླས་བསྒོམ་ལ་བརྟེན་ནས་མཁའ་སྤྱོད་བསྒྲུབ་པ་བྱིན་རླབས་ཀྱི་ཡི་གེ་ཚོགས་མཆོད་ཚེས་བཅུའི་མཆོད་པ། སྦྱིན་སྲེག་མར་མེའི་སྦྱིན་སྲེག །པྲ་སེན་དབབ་པ། རྒྱུད་ཀྱི་དུམ་བུ་གནོད་སྦྱིན་མོའི་སྒྲུབ་ཐབས་ཚངས་པའི་བུ་མོ་སྒྲུབ་པ། པདྨ་པ་ཏིའི་མན་ངག ། ཁོར་པོ་པ་ཏིའི་མན་ངག །སྨན་ཆེན་པོའི་བཅུད་ལེན་ཏེ། དུམ་བུ་འདི་དག་འབྲི་བ་ལ། གོ་རིམ་ངེས་པ་མི་སྣང་གསུངས། ལ་ལ་ས་ཆེན་གྱིས་མ་མཛད་ཀྱང་དོན་འཁྲུལ་མེད་ཡིན་ནོ། །རྗེ་བཙུན་ཆེན་པོས་མཛད་པའི་རྩ་དབུ་མ་འདི་གཞུང་དངོས་བསྟན་ཡབ་ལ་སྦྱར་ཀྱང་། བླ་མ་ཕྱི་མ་རྣམས་ཀྱིས་ཡུམ་ལའང་སྦྱར་བ་མཛད་དེ། རྡོ་རྗེ་འཆང་གི་ཉེ་བརྒྱུད་ཀྱི་བརྒྱུད་འདེབས་ལས། བསྐྱེད་རིམ་ཟབ་མོའི་མཁའ་སྤྱོད་རྣལ་འབྱོར་དང་། །རྫོགས་རིམ་དབུ་མའི་རྣལ་འབྱོར་བསྒོམ་པའི་མཐུས། ། བདེ་ཆེན་ལྷན་སྐྱེས་ཡེ་ཤེས་སྐྱེ་བ་དང་། །མཁའ་སྤྱོད་གོང་འཕང་ཐོབ་པར་བྱིན་གྱིས་རློབས། །ཞེས་གསུངས་པས། སྦྱོར་ལུགས་ནི་ཡབ་ཡུམ་ཐ་དད་དུ་མཁྱེན་དགོས། སྤྱིར་རྩ་དབུ་མ་ལ་ཕྱག་ཆེན་གཅེས་བསྡུས་ན་བཞུགས་པ། མན་ངག་གཅེས་བསྡུས་ན་བཞུགས་པ་སོགས་ཡོད་པས་མཐའ་གཅིག་ཏུ་མ་ངེས་སོ། །གང་ལྟར་རྗེ་ས་ཆེན་གྱིས་ཕག་མོ་ལས་བཅུའི་གཞུང་མཛད། ལས་བཅུ་ནི་རང་གཞན་གྱི་དོན་བྱེད་པ་ལ་ལས་ཀྱི་ཡན་ལག་བཅུ་དགོས་ཏེ། ཐོག་མར་བསྙེན་པ། གཞན་དོན་དུ་སློབ་མ་རྗེས་བཟུང་། ཚེས་བཅུ་དང་འབྲེལ་བའི་ཚོགས་མཆོད། རང་གཞན་གཉིས་ཀ་དང་འབྲེལ་བ་གཞོན་ནུ་མའི་མཆོད་པ། གནས་སྐབས་ཐམས་ཅད་དང་འབྲེལ་བ་གཏོར་མ། དམན་པའི་དངོས་གྲུབ་དང་འབྲེལ་བ་སྦྱིན་སྲེག ། བུ་ཆུང་གསར་བུ་ལ་ཕན་འདོགས་སྲུང་འཁོར་རོ། །ལས་རྩུབ་མོའི་དབང་དུ་བྱས་ཏེ་གདུག་པ་ཅན་ཚར་གཅོད་པ་སུམྦྷ་ནའི་ཆོ་ག །བསྒོམས་པས་ཕྱིར་བཟློག་པ་དང་། བྲིས་པས་ཕྱིར་བཟློག་པ་དང་བཅུ་ཡིན་ནོ། །འདི་དག་ནི་རྣལ་འབྱོར་མ་ཐམས་ཅད་ཀྱི་མ་ཚང་བ་ཁ་བསྐང་བ་ཡིན་ཀྱང་། གཙོ་བོར་ཞལ་གཉིས་མའི་སྐོར། རྗེ་བཙུན་གྲགས་པ་རྒྱལ་མཚན་གྱི་ལས་བཅུའི་གསལ་བྱེད་སོགས་དང་། ཞལ་གཉིས་མའི་སྒྲུབ་ཐབས་སུ། ཉལ་ལྡང་ཁྲུས་གསུམ་གསུངས་ནས་ཕག་མོ་གང་དུ་འདི་གསུམ་མ་ཚང་བ་འདིས་ཁ་བསྐང་བར་བྱའོ། །ཞེས་གསུངས་སོ། །འཕགས་པ་རིན་པོ་ཆེས། མངོན་རྟོགས། དཀྱིལ་ཆོག །ཚོགས་འཁོར། སྦྱིན་སྲེག་རྣམས་མཛད། བླ་མ་དམ་པའི་དངོས་སློབ་སྔགས་འཆང་གཟུངས་པས་མན་ངག་རིན་པོ་ཆེའི་གཏེར་ཞེས་བྱ་བ་སྒྲུབ་ཐབས་རྫོགས་རིམ་ཅུང་ཟད། མདུན་བསྐྱེད་མཆོད་ཆོག །སློབ་མ་ལ་བྱིན་རླབས་བྱ་ཚུལ། ཞི་བའི་སྦྱིན་སྲེག དེ་གཞིར་བཞག་ནས་རྒྱས་པ་དང་། དབང་དྲག་རྣམས་བྱ་ཚུལ། མར་མེའི་སྦྱིན་སྲེག །ཡི་གེ་བརྒྱ་པ་ལ་བརྟེན་པའི་སྦྱིན་སྲེག །བུམ་ཁྲུས། འཁྲུལ་འཁོར་གྱི་ཆོ་ག་རྣམས་ཕྱོགས་གཅིག་ཏུ་སྡེབས་པ་མཛད། རྡོ་རྗེ་འཆང་གིས་ཉེ་བརྒྱུད་ཀྱི་བརྒྱུད་འདེབས་གཉིས། བསྟོད་པ་ལ་སོགས་པའི་གཞུང་བཞི་མཛད། གཞན་ཡང་ཀུན་མཁྱེན་གུང་རུ། མངའ་རིས་པ་ཚུལ་ཁྲིམས་འོད་ཟེར། ཀུན་མཁྱེན་རིན་པོ་ཆེས་སྒྲུབ་ཐབས་རྣལ་འབྱོར་བཅུ་གཅིག་གི་ཉམས་ལེན། སྦྱིན་སྲེག་མར་མེའི་སྦྱིན་སྲེག །ཚེས་བཅུའི་མཆོད་པ་སྟེ་མཁའ་སྤྱོད་སྒོ་འབྱེད་མཛད། ས་ལོ་འཇམ་པའི་རྡོ་རྗེ། ངོར་ཆེན་དཀོན་མཆོག་ལྷུན་གྲུབ། སྔགས་འཆང་ཆོས་ཀྱི་རྒྱལ་པོ། ཐར་རྩེ་ནམ་མཁའ་དཔལ་བཟང་། པཎ་ཆེན་ཤཱཀ་མཆོག །ཚར་ཆེན་ཆོས་ཀྱི་རྒྱལ་པོ་ཡབ་སྲས། འདྲེན་མཆོག་བློ་གྲོས་ཆོས་འཕགས། མང་ཐོས་ཀླུ་སྒྲུབ། མཁས་གྲུབ་ངག་དབང་ཆོས་གྲགས། རྗེ་བཙུན་ཀུན་དགའ་གྲོལ་མཆོག །སྔགས་འཆང་ཐམས་ཅད་མཁྱེན་པ་ངག་དབང་བསོད་ནམས་རྒྱལ་མཚན། ཡབ་རྗེ་སངས་རྒྱས་དཔལ་བཟང་། རྗེ་དཔལ་ལྡན་རྒྱལ་པོའི་གསུང་བཞིན་རྗེ་བཟང་པོ་དཔལ་བའི་ཁྲིད་ཡིག་སོགས་མདོར་ན་སྐྱེས་ཆེན་རྣམས་ཀྱིས་བཤད་སྒྲུབ་ཀྱི་སྒོ་ནས་དར་ཞིང་རྒྱས་པར་མཛད་པའི་ཡིག་ཆ་སྒྲུབ་ཐབས་དཀྱིལ་ཆོག་བྱིན་རླབས་བསྟོད་པ་བཀྲ་ཤིས་སོགས་གླེགས་བམ་དུ་ལོངས་པ་དུ་མ་ཡོད་དེ། འདི་རྣམས་ནི་བཤད་བྱའི་ཆོས་སོ། །
བཤད་བྱ་རྡོ་རྗེ་ཕག་མོ་ནི། མཚོན་བྱ་དོན་གྱི་རྡོ་རྗེ་ཕག་མོ། མཚོན་བྱེད་བརྡའི་རྡོ་རྗེ་ཕག་མོ། དང་པོ་ནི་རང་གི་སེམས་གཉིས་སུ་མེད་པའི་ཡེ་ཤེས་སྤྲོས་པའི་མཐའ་ཐམས་ཅད་དང་བྲལ་བ་འདི་ལ་རྡོ་རྗེ་ཞེས་བྱ་སྟེ། དཔེར་ན་རྫས་ཀྱི་རྡོ་རྗེ་ཕ་ལམ་གྱིས་ཕར་དངོས་པོ་ཐམས་ཅད་འཇོམས་ཤིང་ཚུར་གང་གིས་ཀྱང་གཞིག་པར་མི་ནུས་པ་ལྟར། སྟོང་ཉིད་རྟོགས་པའི་ཡེ་ཤེས་འདིས་ཀྱང་ཕར་མཚན་རྟོག་ཐམས་ཅད་འཇོམས་ཤིང་ཚུར་གང་གི་ཀྱང་གཞིག་པར་མི་ནུས་ཏེ། རྡོ་རྗེ་རྩེ་མོ་ལས། སྲ་ཤིང་སྙིང་པོ་ཁོག་སྟོང་མེད། །གཅད་དང་གཞིག་པར་བྱ་བ་མེད། ། བསྲེག་པར་བྱར་མེད་འཇིག་མེད་པས། །སྟོང་ཉིད་རྡོ་རྗེར་བརྗོད་པར་བྱ། །ཞེས་གསུངས་སོ། །ཕག་ནི་ཇི་ལྟར་ཕག་པས། མི་གཙང་བ་ལྗན་ལྗིན་སྦ་སྤུར་ཐམས་ཅད་ཟ་བ་ལྟར། སྟོང་ཉིད་རྟོགས་པའི་ཡེ་ཤེས་འདིས་ཀྱང་མཚན་རྟོག་ཐམས་ཅད་ཟ་བར་ནུས་པས་ཕག་ཅེས་བྱའོ། །མོ་ནི་མོ་ཆགས་ཀྱིས་སེམས་ཅན་སྐྱེད་པ་བཞིན་དུ་གནས་ལུགས་སྟོང་པ་ཉིད་འདིས་ཀྱང་དུས་གསུམ་གྱི་སངས་རྒྱས་ཐམས་ཅད་སྐྱེད་པའི་ཡུམ་ཡིན་པས་མོ་ཞེས་བྱ་སྟེ། དེ་སྐད་དུ། ང་ནི་སངས་རྒྱས་ཐམས་ཅད་ཀྱི། །ཡུམ་གྱི་གཟུགས་ཀྱིས་བསྐྱེད་པར་བྱེད། །ཅེས་གསུངས། གཉིས་པ་ལ་ཕྱིའི་རྡོ་རྗེ་ཕག་མོ། ནང་གི་རྡོ་རྗེ་ཕག་མོ་གཉིས་ལས། དང་པོ་ནི། ལྷ་སྐུ་ཞལ་ཕྱག་གི་རྣམ་པ་ཅན་ཏེ། བསྐྱེད་རིམ་གྱིས་ཐ་མལ་གྱི་སྣང་ཞེན་གཅོད་པར་བྱེད་པ་སྟེ། བསྐྱེད་རིམ་གྱིས་ཐ་མལ་གྱི་རྣམ་རྟོག་ལྷ་སྐུ་ཞལ་ཕྱག་གི་ངང་དུ་ཟ་བར་ནུས་པས་ཕག །གཟུགས་སྐུ་སྐྱེད་བྱེད་ཡུམ་ཡིན་པས་ན་མོ་ཞེས་བྱའོ། །
གཉིས་པ་ནི་གསང་བ་ཆོས་ཀྱི་དཀྱིལ་འཁོར་གསུམ་སྟེ། ཡི་གེ་དང་བདུད་རྩི་དང་རླུང་གསུམ་ལ་གནད་དུ་བསྣུན་པ་ལ་བརྟེན་ནས་གསལ་སྟོང་བདེ་སྟོང་སྟོང་ཉིད་བདེ་སྟོང་མཆོག་གི་ཏིང་ངེ་འཛིན་གྱིས་གྱ་ནོམ་ལྷར་ཞེན་གྱི་རྣམ་རྟོག་གཅོད་པས་རྡོ་རྗེ། ཏིང་ངེ་འཛིན་དེས་ལྷར་ཞེན་གྱི་རྣམ་རྟོག་ཟ་བར་ནུས་པས་ན་ཕག ། ཆོས་སྐུ་སྐྱེད་བྱེད་ཀྱི་ཡུམ་ཡིན་པས་ན་མོ་ཞེས་བྱའོ། །དེ་ལྟར་ཡང་། བདེན་གཉིས་རྣམ་དག་རྫོགས་རིམ་དབུ་མའི་ལམ། །སྒྲིབ་གཉིས་སྦྱང་ཕྱིར་བརྩོན་པས་ལེགས་བསྒོམས་པས། །དོན་གཉིས་ལྷུན་གྲུབ་འགྱུར་མེད་བདེ་བའི་ཐུགས། །མཁའ་སྤྱོད་ཐུགས་ཀྱིས་བྱིན་གྱིས་བརླབ་ཏུ་གསོལ། །ཞེས་གསུངས་སོ། །གདམས་ངག་འདི་དག་གི་བསྟན་པའི་ལམ་ཉམས་སུ་ལེན་པར་བྱེད་པ་ལ། བསྒྲུབ་བྱའི་ལྷ། སྒྲུབ་བྱེད་ཀྱི་མངོན་རྟོགས། དེ་ཇི་ལྟར་བསྒྲུབ་པའི་ཚུལ་ལོ། །དང་པོ་བསྐྱེད་རིམ་ཕག་མོ་མཁའ་སྤྱོད་ནི་དབང་བཞིའི་དོན་དང་ལྡན་པ་ཟབ་དོན་མཐར་ཐུག་ཡིན་ཏེ། དབང་བཞིའི་དོན་ལྡན་བསྐྱེད་རིམ་ཟབ་མོའི་ལམ། །ཐུན་བཞིར་བསྒོམ་ཞིང་གུས་པས་གསོལ་བཏབ་པས། །སྐུ་བཞི་དབྱེར་མེད་ཟུང་འཇུག་རྡོ་རྗེའི་སྐུ། །མཁའ་སྤྱོད་སྐུ་ཡིས་བྱིན་གྱིས་བརླབ་ཏུ་གསོལ། །ཞེས་གསུངས། རྡོ་རྗེ་མཁའ་འགྲོ་ལས། མཁའ་འགྲོ་མ་ཡི་དྲྭ་བ་སྡོམ། །རྣལ་འབྱོར་མ་ཡི་ལེགས་རྫོགས་པས། །རྡོ་རྗེ་ཕག་མོའི་དཀྱིལ་འཁོར་ནི། །འདི་ནི་རྣལ་འབྱོར་ཐམས་ཅད་ཀྱི། །སྙིང་པོ་དལ་ལ་བསྡུས་པ་ཡིན། །ཞེས་གསུངས་པས་དབང་བཞིའི་ལམ་ཐམས་ཅད་ལྷ་སྐུ་ཞལ་ཕྱག་ཅན་གྱི་རྣམ་པ་ཅན། དེའི་ཐུགས་ཀར་འཁོར་ལོ་ལྔ་བརྩེགས་བསྒོམ་པ་ལ་ཚང་བས་ཤིན་ཏུ་ཟབ་བོ། །གཞན་ཡང་རྣལ་འབྱོར་མ་ཀུན་སྤྱོད་ལས། དེ་ནི་ཧེ་རུ་ཀ་དཔལ་སྤྲུལ། །དག་པ་ཆོས་ཀྱི་སྤྲུལ་པ་ནི། །ཕག་མོའི་གཟུགས་སུ་བསྟན་པ་ཡིན། །ཐབས་དང་ཤེས་རབ་སྦྱོར་བ་ལས། །འདི་ཉིད་དང་ནི་ཐམས་ཅད་འབྱུང་། །ཞེས་དང་། འགྲོ་བ་འདི་ཀུན་སངས་རྒྱས་མངའ་བདག་ཉིད། །གར་མཁན་དག་དང་རོལ་མོ་བཟང་ལྟར་སྣང་། །གང་ཞིག་དྲུག་པ་ཞེས་བྱའི་སངས་རྒྱས་ཉིད། །གཅིག་པུ་ཉིད་ནི་དུ་མའི་གར་མཛད་དོ། །ཞེས་གསུངས། རྩ་རྒྱུད་ལས། མཁའ་འགྲོ་མ་ནི་ཉི་ཤུ་བཞི། །ཕག་མོ་ཡི་ནི་རིགས་ལས་འབྱུང་། །ཞེས་གསུངས་པས། དཔའ་བོ་དང་རྣལ་འབྱོར་མ་ཐམས་ཅད་ཀྱི་བདག་ཉིད་དུ་གསུངས་སོ། །ཡང་ཀུན་སྤྱོད་ལས། མཁའ་འགྲོ་མ་ནི་རེ་རེ་བཞིན། །བྱེ་བ་གྲངས་མེད་དག་གིས་བསྐོར། །ཞེས་གསུངས། རྡོ་རྗེ་མཁའ་འགྲོ་ལས། རྣལ་འབྱོར་མ་ཡི་སྐྱེ་བ་མཆོག །རྩ་ཡི་མཆོག་གི་གྲོང་ཁྱེར་དུ། །སྟོང་ཕྲག་བདུན་ཅུ་རྩ་གཉིས་ཀྱི། །དབུ་མ་ཨ་ཝ་དྷཱུ་ཏི་འོ། །དབུ་མ་འདི་ལྟར་ཐམས་ཅད་ཀྱི། །ཁྱབ་བྱེད་ཉིད་དུ་གནས་པས་ན། །གོ་འཕང་མཆོག་ནི་གཞལ་བར་བྱ། །ཞེས་གསུངས་པས། དང་པོར་ཨ་ཝ་དྷཱུ་ཏི། དེ་ལས་ནང་སྐོར་འདབ་མ་བརྒྱད་ལ། མཚམས་ཀྱི་རྩ་བཞི་ལས་གཉིས་རེ་སྟེ། རྣམ་ཤེས་ཚོགས་བརྒྱད་ཀྱི་རྩ་བརྒྱད། དེ་རེ་རེ་ལ་སྐུ་གསུང་ཐུགས་ཀྱི་རྩ་གསུམ་གསུམ། སྔར་གྱི་ཕྱོགས་ཀྱི་རྩ་བཞི། དབུ་མ་དང་ལྔ་སྟེ་སུམ་ཅུ་རྩ་བདུན། དེ་ལས་སྟོང་ཕྲག་བདུན་ཅུ་རྩ་གཉིས། དེ་ལས་རྒྱ་མཚོའི་ནང་དུ་སྐར་མ་ཤར་བ་བཞིན། རྟེན་དཀྱིལ་འཁོར་བཞི་ཚད་མེད་གྲངས་མེད། འཁོར་འདས་སྣོད་བཅུད་ཐམས་ཅད་ལ་སྦྱང་གཞི་དང་སྦྱོང་བྱེད་དབྱེར་མེད་པའི་ཚུལ་གྱིས་གཡོགས་ནས་བཞུགས་པ་ཡིན་ཏེ། དཔལ་ལྡན་ཁྲག་འཐུང་རྒྱལ་པོ་ཆེ། །འདོད་པ་ཀུན་གྱི་དབང་ཕྱུག་གཙོ། །ཀུན་ཏུ་ཕྱག་དང་ཞབས་ལྡན་པ། །ཀུན་ཏུ་མིག་དང་མགོ་བོའི་ཞབས། །ཀུན་ཏུ་ཐོས་ལྡན་འཇིག་རྟེན་ལ། །ཐམས་ཅད་གཡོགས་ཏེ་རྣམ་པར་བཞུགས། །དེ་དག་ཀྱང་བསྡུ་ན། བྱེ་བ་ཕྲག་ཕྱེད་དང་བཞིར་འདུས།